ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ຕອນບ່າຍວັນທີ 28 ກຸມພາແລ້ວນີ້, ທ່ານສີຈິ້ນຜິງ ເລຂາທິການໃຫຍ່ຄະນະກຳມະການສູນກາງພັກກອມມູນິດຈີນ ປະທານປະເທດຈີນ ປະທານຄະນະກຳມະການການທະຫານສູນກາງຈີນ ຫົວໜ້າຄະນະກຳມະການລົງເລິກການປະຕິຮູບຮອບດ້ານຂັ້ນສູນກາງຈີນໄດ້ເປັນປະທານຈັດກອງປະຊຸມຄະນະກຳມະການລົງເລິກການປະຕິຮູບຮອບດ້ານຂັ້ນສູນກາງຄັ້ງທີ 24. ໃນກອງປະຊຸມໄດ້ພິຈາລະນາຮັບຮອງເອົາເອກະສານສຳຄັນຕ່າງໆ, ເຊັ່ນ: “ຄວາມເຫັນຊີ້ນຳກ່ຽວກັບການເລັ່ງສ້າງວິສາຫະກິດລະດັບສຸດຍອດຂອງໂລກ”. “ຄວາມເຫັນກ່ຽວກັບການ ເພີ່ມທະວີການບຳລຸງສ້າງຜູ້ມີຄວາມຮູ້ຄວາມສາມາດດ້ານວິຊາພື້ນຖານ” ແລະອື່ນໆ.
ໃນເວລາທີ່ເປັນປະທານຈັດກອງປະຊຸມ, ທ່ານສີຈິ້ນຜິງກ່າວເນັ້ນໜັກວ່າ, ຕ້ອງຍຶດໝັ້ນການນຳພາຮອບດ້ານຂອງພັກ, ພັດທະນາເສດຖະກິດຕະຫຼາດສັງຄົມນິຍົມທີ່ມີລະດັບສູງກວ່າເກົ່າ, ປັບປຸງ ແລະ ພັດທະນາເສດຖະກິດກຳມະສິດສ່ວນລວມຢ່າງບໍ່ຫວັ່ນໄຫວຄອນແຄນ, ສົ່ງເສີມ ສະໜັບສະໜູນ ແລະ ຊີ້ນຳການພັດທະນາເສດຖະກິດທີ່ບໍ່ແມ່ນກຳມະສິດສ່ວນລວມຢ່າງບໍ່ຫວັ່ນໄຫວຄອນແຄນ, ເລັ່ງສ້າງວິສາຫະກິດລະດັບສຸດຍອດຂອງໂລກທີ່ມີຜະລິດຕະພັນດີເດັ່ນ, ມີຍີ່ຫໍ້ທີ່ມີຊື່ສຽງ, ມີການປະດິດສ້າງໃໝ່ທີ່ນຳໜ້າ ແລະ ມີການຄຸ້ມຄອງແບບທັນສະໄໝ. ຕ້ອງຍຶດໝັ້ນແນວຄິດການພັດທະນາທີ່ຖືປະຊາຊົນເປັນໃຈກາງຢ່າງສະເໝີຕົ້ນສະເໝີປາຍ, ຊຸກຍູ້ການພັດທະນາຂະແໜງການເງິນທີ່ໃຫ້ຜົນປະໂຫຍດທົ່ວເຖິງຢ່າງມີຄຸນນະພາບສູງ,ບູລະນະລະບົບການເງິນທັນສະໄໝໃຫ້ຄ່ອງແຄ້ວ ມີຄວາມສາມາດແຂ່ງຂັນ ແລະ ໃຫ້ຜົນປະໂຫຍດທົ່ວເຖິງໃນລະດັບສູງ, ເພື່ອຕອບສະໜອງຕາມຄວາມຕ້ອງການດ້ານການເງິນແບບຫຼາກຫຼາຍຂອງປະຊາຊົນ ແລະ ເສດຖະກິດຮູບປະທຳ. ຕ້ອງວາງແຜນບຳລຸງສ້າງຜູ້ມີຄວາມຮູ້ຄວາມສາມາດດ້ານວິຊາພື້ນຖານຢ່າງຮອບດ້ານ, ອອກແຮງບຳລຸງສ້າງຜູ້ມີຄວາມຮູ້ຄວາມສາມາດດ້ານການຄົ້ນຄວ້າຂັ້ນພື້ນຖານໃຫ້ໄດ້ເປັນຈຳນວນຫຼວງຫຼາຍເພື່ອຕອບສະໜອງຕາມຄວາມຕ້ອງການຢ່າງຮີບດ່ວນໃນການພັດທະນາປະເທດດ້ວຍການປະດິດສ້າງໃໝ່. ຕ້ອງຊຸກຍູ້ລັດວິສາຫະກິດປັບປຸງລະບົບການປະດິດສ້າງໃໝ່ ເພີ່ມທະວີຄວາມສາມາດດ້ານການປະດິດສ້າງໃໝ່ ກະຕຸກຊຸກຍູ້ພະລັງຊີວິດດ້ານການປະດິດສ້າງໃໝ່, ຊຸກຍູ້ການເຊື່ອມໂຍງໃນລະດັບເລິກເຊິ່ງລະຫວ່າງຕ່ອງໂສ້ອຸດສາຫະກຳ ແລະ ຕ່ອງໂສ້ການປະດິດສ້າງໃໝ່, ສ້າງແຫຼ່ງເທັກໂນໂລຊີຕົ້ນສະບັບ.